АҞӘА, жьҭ 20 — Спутник Аԥсны. Жәларбжьаратәи аизыҟазаашьақәа рзы Лондонтәи аинститут «Чатем-хаус» ааԥхьарала имҩаԥысит аиԥылара, уаҟа дықәгылеит Аԥсны Адәныҟатәи аусқәа Рминистр Виачеслав Чрыгба. Уи иқәгылара азкын Аԥсны ихьыԥшым ҳәынҭқаррак аҳасабала ԥхьаҟатәи аԥеиԥш, насгьы Аахыҵ-Кавказ ашәарҭадаразы Женеватәи аиҿцәажәарақәа.
Аԥсны адәныҟатәи аусқәа рминистр В. А. Чрыгба иқәгылара адипломатцәа, аполитикцәа, кавказтәи аполитиказы аекспертцәа, насгьы британиатәи адәныҟатәи аусқәа рминистрра аганахь ала азҿлымҳара бзиа аиуит.
В. А. Чрыгба иҭан еиуеиԥшым азҵаарақәа рацәаны Аԥсны аҩнуҵҟатәии адәныҟатәии аусқәа ирызкны, Урыстәылеи Аԥсни, Қырҭтәылеи Аԥсни реизыҟазаашьақәа ҿиашьас ирымоу ала. Азҵаарақәа зҭиуаз интересс ирыман, Аԥсны акәша-мыкәша иҟоу егьырҭ аҳәынҭкаррақәа, аполитикаҿи аекономикаҿи реизыҟазаашьа зеиԥшроу.
Инаҵшьны иазгәаҭан, Аԥсны аҭагылазаашьа, ахадара уи азы ирымоу агәаанагара Британиа ахаҭарнакцәа рызнагара акыр шаҵанакуа.